CELEX: 22015D0001(01)
Language: ro
Date: 2015-03-10 00:00:00
Title: Decizia nr. 1/2015 a Comitetului special CARIFORUM-UE pentru cooperare vamală și facilitarea comerțului din 10 martie 2015 privind o derogare de la regulile de origine prevăzute în Protocolul I la Acordul de parteneriat economic între statele CARIFORUM, pe de o parte, și Comunitatea Europeană și statele membre ale acesteia, pe de altă parte, pentru a ține seama de situația specială a Republicii Dominicane în ceea ce privește anumite produse textile [2015/600]

16.4.2015   
            
            
               RO
            
            
               Jurnalul Oficial al Uniunii Europene
            
            
               L 99/34
            
         DECIZIA NR. 1/2015 A COMITETULUI SPECIAL CARIFORUM-UE PENTRU COOPERARE VAMALĂ ȘI FACILITAREA COMERȚULUI
   din 10 martie 2015
   privind o derogare de la regulile de origine prevăzute în Protocolul I la Acordul de parteneriat economic între statele CARIFORUM, pe de o parte, și Comunitatea Europeană și statele membre ale acesteia, pe de altă parte, pentru a ține seama de situația specială a Republicii Dominicane în ceea ce privește anumite produse textile [2015/600]
   COMITETUL SPECIAL PENTRU COOPERARE VAMALĂ ȘI FACILITAREA COMERȚULUI,
   având în vedere Acordul de parteneriat economic între statele CARIFORUM, pe de o parte, și Comunitatea Europeană și statele membre ale acesteia, pe de altă parte, în special articolul 39 alineatul (2) din Protocolul I,
   întrucât:
   
               (1)
            
            
               Acordul de parteneriat economic între statele CARIFORUM, pe de o parte, și Comunitatea Europeană și statele membre ale acesteia, pe de altă parte (1) (denumit în continuare „APE CARIFORUM-UE”) s-a aplicat cu titlu provizoriu, începând de la 29 decembrie 2008, între Uniunea Europeană (UE) și Antigua și Barbuda, Bahamas, Barbados, Belize, Dominica, Republica Dominicană, Grenada, Guyana, Jamaica, Saint Kitts și Nevis, Saint Lucia, Saint Vincent și Grenadinele, Suriname, Trinidad și Tobago.
            
         
               (2)
            
            
               Protocolul I la APE referitor la definiția conceptului de „produse originare” și la metodele de cooperare administrativă cuprinde regulile de origine pentru importul în UE de produse originare din statele CARIFORUM.
            
         
               (3)
            
            
               În conformitate cu articolul 39 alineatul (2) din Protocolul I la APE, se pot acorda derogări de la regulile de origine respective în cazul în care dezvoltarea industriilor existente sau crearea de noi industrii în statele CARIFORUM justifică adoptarea unor astfel de derogări. În plus, articolul 39 alineatul (6) litera (b) din protocolul respectiv prevede că examinarea cererilor de derogare trebuie să țină seama în mod special de cazurile în care aplicarea regulilor de origine existente ar afecta considerabil capacitatea unei industrii existente în statul sau statele CARIFORUM de a-și continua exporturile către UE, cu referire specială la cazurile în care acest lucru ar putea conduce la încetarea activităților.
            
         
               (4)
            
            
               La data de 14 iulie 2014, președintele Comitetului special CARIFORUM-UE pentru cooperare vamală și facilitarea comerțului a primit din partea Republicii Dominicane o cerere de derogare pentru a se ține cont de situația specială în ceea ce privește anumite produse textile. La 8 octombrie și la 3 noiembrie 2014, președintele comitetului a primit informații suplimentare, în urma cererilor sale din 18 iulie și din 28 octombrie 2014.
            
         
               (5)
            
            
               În conformitate cu articolul 13 din Protocolul I la APE, condițiile pentru dobândirea caracterului de produs originar prevăzute la titlul II din Protocolul I trebuie să fie îndeplinite fără întrerupere în statele CARIFORUM sau în UE. Haiti a semnat APE, dar nu l-a ratificat și nici nu îl aplică în mod provizoriu; prin urmare, nu este considerat un stat CARIFORUM în cadrul acordului. În conformitate cu articolul 8 din Protocolul I, spălarea, călcarea sau presarea textilelor, aplicarea sau imprimarea mărcilor, a etichetelor și a siglelor, simpla ambalare în saci, în lăzi sau în cutii sau o combinație de două sau mai multe dintre aceste operațiuni sunt considerate prelucrări sau transformări insuficiente pentru a conferi caracterul de produs originar. În consecință, ar trebui acordată o derogare de la dispozițiile articolului 8 și ale articolului 13 alineatul (1) din protocol pentru a conferi originea produsului finit exportat din Republica Dominicană în UE.
            
         
               (6)
            
            
               Republica Dominicană a solicitat o derogare de la regulile de origine prevăzute în Protocolul I la APE CARIFORUM-UE în ceea ce privește produsele textile de la codurile SA 6203.42, 6107.11 și 6109.10 importate în UE începând de la 1 ianuarie 2012 și până la 31 decembrie 2016, în conformitate cu articolul 39 alineatul (2) din protocolul respectiv. Cererea se bazează pe faptul că industria se află într-o situație dificilă, deoarece prelucrarea și transformarea efectuate în țara vecină Haiti afectează respectarea regulilor de origine prevăzute în APE CARIFORUM-UE. În cazul în care Republica Dominicană nu se mai poate aproviziona din Haiti, continuarea exporturilor către UE ale industriei textile existente din Republica Dominicană ar fi afectată în mod semnificativ. O derogare ar contribui la stabilitatea producției și la dezvoltarea în continuare a industriei, precum și la păstrarea locurilor de muncă atât în Republica Dominicană, cât și în Haiti.
            
         
               (7)
            
            
               Nu ar trebui acordată o derogare pentru chiloții de la codul SA 6107.11. Aceste produse sunt tricotate și tăiate în Republica Dominicană și ulterior cusute, finisate și ambalate în Haiti. Ele sunt transportate direct din Haiti în UE, tranzitând teritoriul Republicii Dominicane fără a face obiectul unor prelucrări ulterioare în această țară. Prin urmare, APE CARIFORUM-UE nu se aplică deoarece produsele nu sunt suficient prelucrate sau transformate în Republica Dominicană pentru a obține caracterul de produse originare.
            
         
               (8)
            
            
               Cererea acoperă perioada ianuarie 2012-decembrie 2016. Se solicită aplicarea retroactivă din 2012. Cu toate acestea, regulile de origine prevăzute în APE CARIFORUM-UE ar fi trebuit să fie aplicate corect până în momentul în care se acordă o derogare. Este necesar așadar să se acorde o derogare de la normele aplicabile începând de la data adoptării deciziei Comitetului special CARIFORUM-UE pentru cooperare vamală și facilitarea comerțului de a acorda derogarea. Dat fiind statutul actual al Haiti în cadrul APE CARIFORUM-UE, derogarea ar trebui acordată pe o perioadă de doi ani, pentru a permite Republicii Dominicane să se pregătească în vederea respectării regulilor pentru obținerea originii și să asigure previzibilitatea pentru operatori.
            
         
               (9)
            
            
               Derogarea este solicitată pentru o cantitate anuală anticipată a exporturilor către UE de 407 452 de bucăți de pantaloni din denim încadrați la codul SA 6203.42. Pe baza datelor statistice din perioada 2009-2013, volumul mediu al importurilor de pantaloni din denim din Republica Dominicană în Uniune era de aproximativ 63 000 de bucăți pe an. În 2012, importurile au crescut considerabil, până la aproximativ 250 000 de bucăți. În 2013, importurile au scăzut iar, până la aproximativ 40 000 de bucăți. Contingentul stabilit în temeiul derogării trebuie așadar fixat la cel mai înalt nivel al importurilor din Republica Dominicană, care a fost observat în 2012, majorat cu o marjă de toleranță de 20 %.
            
         
               (10)
            
            
               Comitetul special CARIFORUM-UE pentru cooperare vamală și facilitarea comerțului ar trebui să acorde o derogare pentru 300 000 de bucăți de pantaloni din denim de la codul SA ex ex 6203.42 (codul NC 6203 42 31) și 54 054 de bucăți de tricouri de la codul SA ex ex 6109.10 (codul NC ex 6109 10 00) importate în Uniune, pentru o perioadă de doi ani de la data adoptării prezentei decizii.
            
         
               (11)
            
            
               Regulamentul (CEE) nr. 2454/93 al Comisiei (2) prevede norme de gestionare a contingentelor tarifare. Pentru a asigura o gestionare eficientă a contingentelor tarifare în contextul unei strânse cooperări între autoritățile din Republica Dominicană, autoritățile vamale din UE și Comisie, aceste norme ar trebui să se aplice mutatis mutandis cantităților importate în temeiul derogării acordate prin prezenta decizie.
            
         
               (12)
            
            
               Pentru a permite o monitorizare eficientă a funcționării derogării, autoritățile din Republica Dominicană ar trebui să comunice periodic Comisiei informații în legătură cu certificatele de circulație EUR.1 eliberate,
            
         DECIDE:
   Articolul 1
   (1)   Prin derogare de la Protocolul I la APE și în conformitate cu articolul 39 alineatul (2) din respectivul protocol, următoarele produse sunt considerate ca fiind originare din Republica Dominicană, conform condițiilor prevăzute la articolele 2-5 din prezenta decizie:
   
               (a)
            
            
               pantalonii din denim de la codul SA ex ex 6203.42 (codul NC 6203 42 31), fabricați din materiale neoriginare de la codurile SA 5209.42, 5513.12 și 5513.19 (codurile NC 5209 42 00, 5513 12 00 și 5513 19 00) și tăiați în Republica Dominicană, cusuți în afara teritoriului statelor CARIFORUM și ulterior spălați, călcați sau presați și ambalați în Republica Dominicană;
            
         
               (b)
            
            
               tricourile din bumbac de la codul SA ex ex 6109.10 (codul NC ex 6109 10 00), fabricate din fire neoriginare de la codul SA 5205.23 (codul NC 5205 23 00), tricotate, vopsite, finisate și tăiate în Republica Dominicană, cusute în afara teritoriului statelor CARIFORUM și ulterior imprimate și ambalate în Republica Dominicană.
            
         (2)   În sensul alineatului (1), spălarea, călcarea sau presarea textilelor, aplicarea sau imprimarea mărcilor, a etichetelor și a logourilor, operațiunile simple de ambalare sau o combinație de două sau mai multe dintre aceste operațiuni efectuate în statele CARIFORUM se consideră prelucrări sau transformări suficiente pentru a conferi caracterul de produs originar.
   Articolul 2
   Derogarea prevăzută la articolul 1 se aplică anual produselor și cantităților prevăzute în anexa la prezenta decizie, care sunt declarate pentru a fi puse în liberă circulație pe teritoriul UE ca provenind din Republica Dominicană în cursul perioadei 10 martie 2015-9 martie 2017.
   Articolul 3
   Cantitățile prevăzute în anexă sunt gestionate de Comisia Europeană, în conformitate cu articolele 308a, 308b și 308c din Regulamentul (CEE) nr. 2454/93.
   Articolul 4
   Autoritățile vamale din Republica Dominicană efectuează controale cantitative asupra exporturilor de produse menționate la articolul 1.
   Înainte de sfârșitul lunii următoare fiecărui trimestru, autoritățile vamale din Republica Dominicană transmit Comisiei Europene, prin intermediul secretariatului Comitetului special pentru cooperare vamală și facilitarea comerțului, o declarație a cantităților pentru care au fost eliberate certificate de circulație EUR.1 în conformitate cu prezenta decizie, precum și seriile certificatelor respective.
   Articolul 5
   Rubrica 7 a certificatelor de circulație EUR.1 eliberate în temeiul prezentei decizii trebuie să conțină una dintre următoarele mențiuni:
   
               —
            
            
               
                  „Derogation – Decision No 1/2015 of the CARIFORUM-EU Special Committee on Customs Cooperation and Trade facilitation of 10 March 2015”
               ;
         
               —
            
            
               
                  „Dérogation – Décision no 1/2015 du Comité spécial de coopération douanière et de facilitation des échanges CARIFORUM-UE du 10 mars 2015”
               ;
         
               —
            
            
               
                  „Excepción – Decisión no 1/2015 del Comité Especial CARIFORUM-UE de Cooperación Aduanera y Facilitación del Comercio del 10 de marzo 2015”
               .
         Articolul 6
   În cazul în care UE constată, pe baza unor informații obiective, nereguli, fraude sau nerespectarea repetată a obligațiilor prevăzute la articolul 4 din prezenta decizie, UE poate solicita suspendarea temporară a derogării menționate la articolul 1, în conformitate cu procedura prevăzută la articolul 22 alineatele (5) și (6) din APE CARIFORUM-UE.
   Articolul 7
   Prezenta decizie intră în vigoare la 10 martie 2015.
   
      Adoptată la Georgetown și Bruxelles, 10 martie 2015.
      
         Jameel Ahamad BAKSH
         
            Reprezentatul CARIFORUM
         
         
            în numele statelor CARIFORUM
         
      
      
         Jean-Michel GRAVE
         
            Comisia Europeană
         
         
            în numele părții UE
         
      
   
   
      (1)  JO L 289, 30.10.2008, p. 3.
   
      (2)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, 11.10.1993, p. 1).
   
      ANEXĂ
      
                  Nr. de ordine
               
               
                  Codul SA
               
               
                  Codul NC
               
               
                  Descrierea mărfurilor
               
               
                  Perioadă
               
               
                  Cantități
                  (bucăți)
               
            
                  09.1950
               
               
                  ex ex 6203.42
               
               
                  6203 42 31
               
               
                  Pantaloni și pantaloni scurți pentru bărbați sau băieți, din denim
               
               
                  10.3.2015-9.3.2016
               
               
                  300 000
               
            
                  10.3.2016-9.3.2017
               
               
                  300 000
               
            
                  09.1951
               
               
                  ex ex 6109.10
               
               
                  ex 6109 10 00
               
               
                  Tricouri, tricotate sau croșetate, din bumbac
               
               
                  10.3.2015-9.3.2016
               
               
                  54 054
               
            
                  10.3.2016-9.3.2017
               
               
                  54 054